LESON 14
Wanem Kaen Training Nao Olketa Pioneer Savve Kasem?
Wanfala main samting wea Olketa Jehovah’s Witness duim hem for trainim pipol long spiritual wei. Olketa Jehovah’s Witness garem olketa spesol skul for trainim olketa full-taem minister, mekem olketa savve ‘barava duim gud ministry bilong olketa.’—2 Timothy 4:5.
Pioneer Service Skul. Bihaen wanfala regular pioneer hem pioneer for wanfala year, hem bae attendim wanfala skul wea bae kamap long wanfala Kingdom Hall, and wea gohed for sixfala day. Goal bilong disfala skul hem for helpem pioneer barava fren gud witim Jehovah, for kamap gud long evri difren part long ministry, and for gohed duim pioneer waka.
Skul for Olketa Kingdom Pablisa. Disfala skul wea hem gohed for tufala month hem for trainim olketa pioneer wea willing for lusim hom bilong olketa for go pioneer long eni ples wea garem need. Hem olsem olketa sei: “Mi long hia! Sendem mi.” Olketa followim example bilong Jesus Christ, wea hem nambawan man for preach abaotem Kingdom. (Isaiah 6:8; John 7:29) Maet living long ples wea olketa muv go long hem, hem moa simpol, so olketa mas change for fitim datwan. Maet culture, weather, and kaikai long there hem barava difren from hom bilong olketa. Maet olketa mas lanem wanfala niu languis tu. Disfala skul trainim olketa singol brata and singol sista and olketa hasband and waef, wea midolwan long 23 and 65 year. Hem helpem olketa for garem olketa Christian fasin wea olketa bae needim long assignment bilong olketa. Datfala training hem mekem olketa fit for duim staka samting long organization bilong Jehovah.
Watchtower Bible Skul Bilong Gilead. Long Hebrew languis, mining bilong datfala word “Gilead” hem join witim datfala word “Witness.” Start kam long 1943, winim 8,000 missionary wea kasem training long Gilead Skul go for givim witness long “evri ples long earth,” and staka gud samting nao kamaot from datwan. (Acts 13:47) Bifor olketa missionary kasem Peru, datfala kantri no garem eni kongregeson. Distaem, datfala kantri garem winim 1,000 kongregeson. Taem olketa first missionary kasem Japan, datfala kantri garem samting olsem tenfala Jehovah’s Witness nomoa. Distaem, Japan garem winim 200,000 Witness. Disfala skul hem gohed for faevfala month, and olketa student barava studyim gud Bible. Olketa wea savve attendim disfala skul nao hem olketa spesol pioneer, missionary, olketa Bethelite, or olketa wea duim circuit waka. Olketa hia kasem bigfala training wea helpem olketa for duim gud waka bilong Jehovah wea gohed raonem world.
Wanem nao goal bilong Pioneer Service Skul?
Datfala Skul for Olketa Kingdom Pablisa hem for hu?
hat_Latn eng_Latn tpi_Latn eng_Latn tpi_Latn tpi_Latn tpi_Latn tpi_Latn